Covid-19-adviesraad wou nooit derde drankverbod hê(Argieffoto: pixabay) Dit blyk of selfs die regering se raadgewers vir die hantering van die Covid-19-pandemie nie ten gunste was van die derde drankverbod, wat vir vyf weke aan die einde van Desember ingestel is nie. In dié tyd is alle verkope en vervoer van drank verbied, kwansuis om die druk op hospitale tydens die tweede virusgolf te verlig. Dié besluit het die verlies van derduisende rande aan inkomste en ook talle werksverliese tot gevolg gehad. Die regering het verlede week sommige van die ministeriële adviesraad se aantekeninge gepubliseer. Volgens dié aantekeninge het die adviesraad nooit ŉ algehele verbod op die koop en verkoop van drank voorgestel nie en slegs aanbeveel dat drankverkope tot sommige dae beperk word. Ten spyte van dié aanbeveling en pleidooie van rolspelers in die drankbedryf, het die regering steeds besluit om ŉ algehele drankverbod van 5 weke lank in plek te stel. Die Suid-Afrikaanse Vereniging van Drankhandelsname (Salba) sê nou hoewel hulle dié mate van deursigtigheid verwelkom, dit “ontstellend” is dat die regering nie ag slaan op sy eie raadgewers en gesondheidskenners se aanbevelings nie. “Dit het ’n geweldige nadelige uitwerking op die bedryf gehad,” sê Sibani Mngadi, voorsitter van Salba, oor die derde alkoholverbod. “Salba het herhaaldelik gevra dat die regering sy redenasie agter die besluit om verkope te verbied of te beperk, verduidelik en om die gedagtegang rakende die beperking [van alkohol] te probeer verstaan.” Mngadi sê die derde drankverbod het ’n nadelige uitwerking op die toerisme-, gasvryheid- en drankbedryf gehad – bedrywe wat in daardie stadium reeds lamgelê was deur afsonderingsregulasies. “Ons het voortdurend ons bereidwilligheid bevestig om met die regering saam te werk met die algemene doel om die impak van die Covid-19-pandemie te beperk en die Suid-Afrikaanse ekonomie te laat groei. “Die president het ons verseker dat besluite gegrond is op aanbevelings van wetenskaplike raadgewers op die adviesraad.” Mngadi bestempel die verskeie kere wat ŉ verbod op alkohol gedurende 2020 en 2021 ingestel is, as ’n “nasionale sosio-ekonomiese ramp”, wat meer as 200 000 werkgeleenthede in gedrang gebring het en R36,3 miljard in verkope verlore laat gaan het. Volgens Salba het die land verlede jaar R51,9 miljard se verlies aan bruto binnelandse produk (BBP) as gevolg van die verbod gely en die belastinginkomsteverlies sonder aksyns het R29,3 miljard beloop.